## La Generalitat impulsa el desenrotllament reglamentari de la llei del voluntariat amb més de 150 entitats del sector

*** La Vicepresidència Primera i Conselleria de Servicis Socials, Igualtat i Vivenda organitza una jornada participativa coincidint amb el primer mes de l’aprovació de la llei per unanimitat en les Corts Valencianes
* Les organitzacions socials reprenen la seua col·laboració per a definir els pròxims passos d’una llei que reconeix, protegix i dignifica l’acció voluntària en la Comunitat Valenciana**

La Vicepresidència Primera i Conselleria de Servicis Socials, Igualtat i Vivenda ha organitzat una jornada per a impulsar el desenrotllament reglamentari de la Llei 4/2025 de voluntariat de la Comunitat Valenciana, juntament amb més de 150 entitats socials, i reflexionar col·lectivament sobre esta nova norma.

La jornada, que ha sigut inaugurada a València pel secretari autonòmic de Família i Servicis Socials, Ignacio Grande, juntament amb el director general d’Inclusió i Cooperació al Desenrotllament, Pedro Carceller, ha comptat amb la participació activa de representants de plataformes, organitzacions, administracions locals i persones voluntàries.

Ignacio Grande ha agraït a les entitats voluntàries la seua col·laboració en el procés i els ha expressat la seua seguretat i confiança “per a entre tots ser capaços de construir la llei del voluntariat que mereixen les persones voluntàries i la societat”.

A més, el secretari autonòmic ha apuntat que “esta llei s’ha elaborat col·lectivament, amb diàleg, amb acords i propostes concretes i hui ens hem reunit per a obrir una altra etapa: la de la seua aplicació pràctica, des del territori, des de les organitzacions, des de cada persona voluntària i donar continuïtat al compromís col·lectiu”.

Grande ha afegit que “esta llei no és només un marc normatiu, és el reconeixement legal d’una xarxa humana que transforma la societat, i els qui millor poden desenrotllar el seu reglament són les entitats que fan possible, cada dia, que el voluntariat siga una realitat viva, útil i profundament democràtica”.

Després de l’obertura institucional, s’han format diversos grups de treball sobre els principals reptes que planteja la implementació d’esta llei que reconeix, protegix i dignifica l’acció voluntària en la Comunitat Valenciana: el disseny dels plans de voluntariat, el funcionament del carnet del voluntariat, l’acreditació de competències, la governança compartida i el sosteniment de les entitats.

Cal recordar que la llei del voluntariat va ser aprovada el passat 15 de maig per unanimitat en les Corts Valencianes i és el resultat d’un procés participatiu ampli, amb jornades obertes, trobades sectorials, audiència pública i diàleg constant amb la Plataforma del Voluntariat de la Comunitat Valenciana, entitats especialitzades, administracions locals i persones actives en l’acció solidària.

Esta llei s’emmarca en una estratègia de renovació legislativa en matèria social i suposa una fita en el reconeixement, promoció i protecció del voluntariat en la Comunitat Valenciana.

Es tracta d’una legislació que substituïx el marc anterior, en vigor des de 2001, per a adaptar-lo a la realitat actual d’una societat canviant, més diversa i digitalitzada, i que respon a la voluntat del Consell d’impulsar un model social més just, participatiu i compromés.

Fecha: 18/06/2025